ભારતમાં ઓનલાઇન ટ્રાન્ઝેક્શન પર લોકોને વિશ્વાસ ‘ને પ્રેમ વધવા માંડ્યો છે. બેશક મલ્ટિનેશનલ ફિનાન્સિઅલ સર્વિસ ફર્મ ક્રેડી સ્વિસે રજૂ કરેલા માર્ચ ૨૦૧૮ના રિપોર્ટ અનુસાર ડિજિટલ પેમેન્ટનો આંકડો ૨૦૦ બિલ્યન ડૉલર્સની નીચે છે. એમાં મોબાઇલ થકી ચૂકવાતી રકમ ૧૦ બિલ્યન ડૉલર્સ જેટલી જ છે. અત્યારે ૭૦% આસપાસ નકદમાં ટ્રાન્ઝેક્શન થાય છે, પરંતુ દેશી તેમ જ વિદેશી ધંધાદારી અજગરોની નજર ડાયનોસોર કરતાંય મોટી છે. ભારતનું રિટેલ માર્કેટ ૬૭૦ બિલ્યન ડૉલર્સ જેટલું મનાય છે અને વેપારીઓ તરફથી બોલીએ તો ગણતરી કરતાં વધુ ગતિએ ‘વિકસી’ રહ્યું છે. બીજી તરફ આયોજનબદ્ધ રિટેલ માર્કેટ એટલે કે ચેઇન સ્ટોર્સ યા સુપર માર્કેટ્સ એ કુલ છૂટક વેચાણના બજારના ફક્ત ૭% જ આવરે છે. ૯૩% રિટેલ બાયર્સ સ્થાનિક શાકવાળા પાસેથી શાક વગેરે પર્ચેસ કરે છે. સો કુલ મિલાકે ભાવાર્થનું કહેવાનું એ છે કે ઓનલાઇન શોપિંગ એ અમુક સેક્શન માટે કોમન ઘટના ભલે થઈ હોય હજુ એપિડેમિક કક્ષાએ વાત પહોંચવાને વાર છે. રોગચાળા સામે ક્યોર શોધવાનું પછી પહેલાં પ્રિવેન્ટિવ મેઝર્સ લેવા માટે આપણી પાસે સમય છે. ઓનલાઇન શોપિંગ એ કોઈ દૈવી કે વૈજ્ઞાનિક કૃત્ય નથી. હજુ ભારતમાં રોડ બની રહ્યા છે. ઇલેક્ટ્રીસિટી એ ચૂંટણીનો મુદ્દો છે. પીવાનું પાણી એ ઇસ્યૂ છે. કદાચ મારી આવતી પેઢી પોતાનું એક રૃમ રસોડાનું ઘર લઈ શકશે એવું સમણુ જોનારા નાગરિક એવં મતદારો બહુ મોટી સંખ્યામાં છે. પેટ્રોલના ભાવ વધારા માટે પેલી હોય કે આ સરકાર વિરુદ્ધ ભારત બંધ રાખવાનું સાધારણ રાજકારણ ચાલુ કંડિશનમાં છે.